Oficialusis leidinys L 337 , 04/12/1990 p. 0001 - 0002

specialusis leidimas suomių kalba: skyrius 3 tomas 35 p. 0171

specialusis leidimas švedų kalba: skyrius 3 tomas 35 p. 0171



Tarybos reglamentas (EEB) Nr. 3491/90 1990 m. lapkričio 26 d. dėl Bangladešo kilmės ryžių importo EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 113 straipsnį, atsižvelgdama į Komisijos pasiūlymą, kadangi Bendrija Urugvajaus raundo tarpinio vertinimo kontekste įsipareigojo pasiūlyti nustatyti lengvatinę importo tvarką dėl ryžių, kurių kilmės šalys yra susidomėjimą išreiškusios AKR valstybių grupei nepriklausančios silpniausiai išsivysčiusios šalys, išvardytos 1988 m. gruodžio 19 d. Tarybos reglamento (EEB) Nr. 4258/88, 1989 m. taikančio apibendrintus lengvatinius tarifus tam tikriems besivystančių šalių kilmės žemės ūkio produktams [1], V priede; kadangi lengvatinė importo tvarka, kuri yra silpniausiai išsivysčiusioms šalims pateiktų pasiūlymų objektas, numato importo mokesčio sumažinimą į Bendriją įvežamiems produktams neviršijant Bendrijos tradiciškai importuojamų kiekių su sąlyga, kad eksportuojanti šalis surenka eksporto mokestį, kurio suma atitinka mokesčio sumažinimą; kadangi Bangladešas, viena iš šalių, kuriai buvo pateiktas pasiūlymas, susidomėjo ryžių prekybos plėtojimu; kadangi prekių kilmės sertifikatas galėtų užtikrinti, kad susitarimų sąlygojama nauda gaunama tik iš ryžių, kurių kilmės šalis yra Bangladešas, PRIĖMĖ ŠĮ REGLAMENTĄ: 1 straipsnis 1. Importuojamiems produktams, kurių kilmės šalis yra Bangladešas, ir neviršijant 2 straipsnyje nustatytų kiekių, importo mokestis ryžiams, priskirtiems KN kodams 100610 (išskyrus KN kodą 10061010), 100620 ir 100630, yra lygus iš trečiųjų šalių įvežamiems produktams taikomam importo mokesčiui, atėmus: a) KN kodui 100610 priskirtiems žaliaviniams ryžiams, išskyrus KN kodą 10061010: - 50 % ir - 3,6 ekiu; b) KN kodui 100620 priskirtiems lukštentiems ryžiams: - 50 % ir - 3,6 ekiu; c) KN kodui 100630 priskirtiems iš dalies nulukštentiems ir visiškai nulukštentiems ryžiams: - sumą pramonės šakai apsaugoti, nurodytą Reglamento (EEB) Nr. 1418/76 [2], su paskutiniais pakeitimais, padarytais Reglamentu (EEB) Nr. 1806/89 [3], 14 straipsnio 3 dalyje, iš dalies nulukštentų ryžių atveju perskaičiuojamą pagal perskaičiavimo koeficientą visiškai nulukštentiems ir iš dalies nulukštentiems ryžiams, nurodytą to Reglamento 19 straipsnio a punkto trečiojoje įtraukoje, - 50 % ir - 5,4 ekiu. 2. Šio straipsnio 1 dalis yra taikoma tik: - įvežamiems produktams, dėl kurių importuotojai pateikia įrodymą, kad eksportuojanti šalis surinko eksporto mokestį, kurio suma atitinka toje dalyje nurodytą sumažinimą, - produktui, kuriam eksportuojančios šalies kompetentinga institucija išdavė prekių kilmės sertifikatą. 2 straipsnis 1. 1 straipsnyje numatytas mokesčio sumažinimas kiekvienais kalendoriniais metais yra apribojamas kiekiu, prilyginamu 4000 tonų lukštentų ryžių. Kiekiai lukštenimo etapuose, išskyrus lukštentų ryžių etapą, yra perskaičiuojami taikant Reglamento Nr. 467/67/EEB [4] su paskutiniais pakeitimais padarytais Reglamentu (EEB) Nr. 2325/88 [5], 1 straipsnyje nustatytus perskaičiavimo koeficientus. 2. Komisija sustabdo 1 straipsnio taikymą, jei tik ji įsitikina, kad einamaisiais metais pagal minėto straipsnio nuostatas leistini importuojamų prekių kiekiai pasiekė šio straipsnio 1 dalyje nurodytą kiekį. 3 straipsnis Detalios šio reglamento taikymo taisyklės patvirtinamos Reglamento (EEB) Nr. 1418/76 27 straipsnyje nustatyta tvarka. 4 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 1990 m. lapkričio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1990 m. lapkričio 26 d. Tarybos vardu Pirmininkas C. Donat Cattin [1] OL L 375, 1988 12 31, p. 47. [2] OL L 166, 1976 6 25, p. 1. [3] OL L 177, 1989 6 24, p. 1. [4] OL 204, 1967 8 24, p. 1. [5] OL L 202, 1988 7 27, p. 41. --------------------------------------------------